b'\n_START_ARTICLE_\nThe Kid\n_START_SECTION_\nArgument\n_START_PARAGRAPH_\nUna noia, Edna, acaba de donar a llum un fill no desitjat. Amb gran dolor decideix deixar el seu nad\xc3\xb3 dintre de l\'elegant autom\xc3\xb2bil d\xe2\x80\x99una fam\xc3\xadlia acabalada, al costat d\'una breu nota en qu\xc3\xa8 demana que es facin c\xc3\xa0rrec del seu fill. Per\xc3\xb2 uns delinq\xc3\xbcents roben el cotxe i deixen el nen abandonat en una cantonada d\'un barri marginal. \xc3\x89s all\xc3\xad on un alegre, despreocupat i innocent rodam\xc3\xb3n el troba. Encara que en diverses ocasions intenta desfer-se d\xe2\x80\x99aquesta responsabilitat, se\'n compadeix i decideix adoptar-lo -amb el nom de John- perqu\xc3\xa8 dintre d\'una butxaca de la seva roba hi havia una nota, escrita per la seva mare, que deia: "Si us plau estimeu i tingueu cura d\'aquest nad\xc3\xb3 orfe"_NEWLINE_Al cap de cinc anys el nen ja sabia fer de tot, cuinar, espavilar-se sol, treballar..._NEWLINE_Tots dos sobreviuen inventant divertides trampes, vivint pobrament en un suburbi, per\xc3\xb2 alhora tranquils i feli\xc3\xa7os. Edna, que s\'ha convertit en una famosa i rica actriu, intenta mitigar en part el constant dolor d\'haver perdut un fill, i va sovint als suburbis a repartir joguines entre els nens pobres, enmig dels quals hi ha el nen. Quan Edna veu la nota que havia escrit i que Charlot havia guardat com a \xc3\xbanic document sobre els or\xc3\xadgens del vailet, s\'adona que es tracta del fill que havia perdut. Finalment, Edna i el nen es retroben com a mare i fill, i Chaplin \xc3\xa9s convidat a viure amb ells en la seva luxosa casa, davant la qual, precisament, hi havia hagut l\'autom\xc3\xb2bil on havia deixat el seu fill.\n_START_SECTION_\nDades interessants\n_START_PARAGRAPH_\nPer escriure el gui\xc3\xb3 d\xe2\x80\x99aquesta pel\xc2\xb7l\xc3\xadcula, Chaplin es va inspirar en la cruesa de la seva inf\xc3\xa0ncia i en la recent mort del seu fill, que havia nascut prematurament.. Va ser una pel\xc2\xb7l\xc3\xadcula excepcional, en la qual es van incloure molts efectes especials nous per a l\'\xc3\xa8poca._NEWLINE_Cal remarcar tamb\xc3\xa9 l\'alcoholisme d\'Edna Purviance. Solia arribar tan embriaga als rodatges, que moltes vegades Chaplin va pensar a substituir-la per una altra actriu, Lita Grey, que interpreta el paper de l\xe2\x80\x99\xc3\xa0ngel de la temptaci\xc3\xb3 en l\'escena del somni del rodam\xc3\xb3n. Aquesta actriu m\xc3\xa9s endavant es convert\xc3\xad en l\xe2\x80\x99esposa de Chaplin.'